62020CJ0587_RES
Zadeva C‑587/20
Ligebehandlingsnævnet kot zastopnik osebe A
proti
HK/DanmarkinHK/Privat
(Predlog za sprejetje predhodne odločbe, ki ga je vložilo Østre Landsret)
Sodba Sodišča (drugi senat) z dne 2. junija 2022
„Predhodno odločanje – Socialna politika – Enako obravnavanje pri zaposlovanju in delu – Prepoved diskriminacije zaradi starosti – Direktiva 2000/78/ES – Člen 3(1)(a) in (d) – Področje uporabe – Mesto izvoljenega predsednika organizacije delavcev – Statut te organizacije, ki določa, da so za predsednika lahko izvoljeni samo člani, ki na dan izvolitve niso dopolnili 60 oziroma 61 let“
Socialna politika – Enako obravnavanje pri zaposlovanju in delu – Direktiva 2000/78 – Področje uporabe – Pogoji za dostop do zaposlitve ali dela – Pojem – Avtonomna in enotna razlaga – Široka razlaga – Pogoji za dostop do mesta izvoljenega predsednika organizacije delavcev – Vključitev – Politična narava navedenega mesta – Nevplivanje
(člen 45, člen 19(1) in člen 153(2) PDEU; Listina Evropske unije o temeljnih pravicah, člen 21; Direktiva Sveta 2000/78, člen 3(1)(a) in (4))
(Glej točke od 25 do 30, od 33 do 35, 38, 39 in 48.)
Pravo Unije – Načela – Temeljne pravice – Svoboda združevanja – Omejitve – Pogoji
(Listina Evropske unije o temeljnih pravicah, člen 12 in člen 52(1); Direktiva Sveta 2000/78, uvodna izjava 4 ter člena 1 in 3)
(Glej točke od 43 do 47.)
Socialna politika – Enako obravnavanje pri zaposlovanju in delu – Direktiva 2000/78 – Področje uporabe – Sodelovanje v organizaciji delavcev – Pojem – Opravljanje dejavnosti predsednika organizacije delavcev – Vključitev
(Direktiva Sveta 2000/78, člen 3(1)(d))
(Glej točke 50, 51 in 53.)
Socialna politika – Enako obravnavanje pri zaposlovanju in delu – Direktiva 2000/78 – Področje uporabe – Starostna omejitev za izvolitev na mesto predsednika organizacije delavcev, ki je določena s statutom te organizacije – Vključitev
(Direktiva Sveta 2000/78, člen 3(1)(d))
(Glej točko 54 in izrek.)
Povzetek
Starostna omejitev, ki je s statutom organizacije delavcev določena za izvolitev na mesto predsednika te organizacije, spada na področje uporabe te Direktive o preprečevanju diskriminacije
Niti politična narava takega mesta niti metoda zaposlovanja (izvolitev) ne vplivata na uporabo te direktive
Oseba A, rojena leta 1948, se je leta 1978 zaposlila kot sindikalna funkcionarka v lokalni enoti HK, danske organizacije delavcev, ki vključuje konfederacijo HK/Danmark in federacjio HK/Privat. Leta 1993 je bila izvoljena za predsednico federacije HK/Privat. Ta politična funkcija, ki je temeljila na zaupanju, je vseeno vključevala nekatere značilne elemente dela. Oseba A je bila zaposlena s polnim delovnim časom, prejemala je mesečno plačo in se je zanjo uporabljal zakon o plačanem dopustu.
Vsaka štiri leta je bila ponovno izvoljena in je funkcijo predsednice te federacije opravljala do 8. novembra 2011, ko je bila stara 63 let in je presegla starostno omejitev, določeno v statutu federacije HK/Privat (
1
) za kandidiranje na volitvah za predsednika, ki so bile predvidene istega leta.
Po pritožbi, ki jo je oseba A vložila pri Ligebehandlingsnævnet (komisija za enako obravnavanje, Danska), je ta menil, da je bilo to, da oseba A zaradi svoje starosti na kongresu leta 2011 ni smela kandidirati na volitvah za predsednika federacije HK/Privat, v nasprotju z danskim zakonom o boju proti diskriminaciji, (
2
) ter konfederaciji in federaciji HK naložila, naj tej osebi plača odškodnino za nastalo škodo.
Ta komisija je kot zastopnik osebe A zaradi neizvršitve navedene odločbe vložila tožbo proti konfederaciji in federaciji HK. Østre Landsret (višje sodišče za vzhodno regijo, Danska) je ugotovilo, da je rešitev spora odvisna od vprašanja, ali oseba A kot izvoljena predsednica federacije HK/Privat in članica njenega političnega osebja spada na področje uporabe Direktive o preprečevanju diskriminacije. Če je odgovor pritrdilen, ni sporno, da je bila na podlagi statuta te federacije žrtev neposredne diskriminacije na podlagi starosti, ki je v nasprotju s to direktivo.
Sodišče, ki mu je navedeno sodišče predložilo predlog za sprejetje predhodne odločbe, je razsodilo, da starostna omejitev, ki je s statutom organizacije delavcev določena za izvolitev na mesto predsednika te organizacije, spada na področje uporabe Direktive o preprečevanju diskriminacije. (
3
)
Presoja Sodišča
Sodišče je najprej ugotovilo, da „pogoji za dostop“ v smislu člena 3(1)(a) te direktive (
4
) do mesta predsednika organizacije delavcev spadajo na njeno področje uporabe.
V zvezi s tem glede pojma „pogoji, pod katerimi je dostopna zaposlitev, samozaposlitev ali delo“ v smislu te določbe, iz sočasne uporabe izrazov „zaposlitev“, „samozaposlitev“ in „delo“ izhaja, da ta določba zajema pogoje za dostop do katere koli poklicne dejavnosti, ne glede na njeno naravo in značilnosti. Navedene izraze je treba namreč razumeti široko, kot je razvidno iz primerjave različnih jezikovnih različic te določbe.
Tako je iz člena 3(1)(a) Direktive o preprečevanju diskriminacije razvidno, da njeno področje uporabe ni omejeno le na pogoje za dostop do delovnih mest, ki jih zasedajo „delavci“ v smislu člena 45 PDEU.
Poleg tega cilji te direktive potrjujejo tako jezikovno razlago. Direktiva o preprečevanju diskriminacije, katere pravna podlaga je sedanji člen 19(1) PDEU, namreč ne varuje le delavcev kot šibkejše stranke delovnega razmerja. Namen te direktive je zaradi socialnega in javnega interesa odpraviti vse ovire, ki temeljijo na diskriminatornih pogojih za dostop do sredstev za preživljanje in do možnosti z delom prispevati k družbi, ne glede na pravno obliko, na podlagi katere se delo opravlja. Tako vprašanje, ali pogoji za dostop do mesta predsednika federacije HK/Privat spadajo na področje uporabe navedene direktive, ni odvisno od tega, ali je tak predsednik delavec v smislu člena 45 PDEU in sodne prakse, s katero se ta razlaga. (
5
)
Politična narava tega mesta ne vpliva na vključitev navedenih pogojev na področje uporabe Direktive o preprečevanju diskriminacije, saj se ta uporablja tako za javni kot za zasebni sektor in ne glede na to, za katero vejo dejavnosti gre, pri čemer so izjeme izrecno navedene. (
6
) Poleg tega metoda zaposlitve, kot je izvolitev, nikakor ne vpliva na uporabo te direktive.
Zgornjih presoj ne omaja trditev, povezana s pravico organizacij delavcev do svobodne izvolitve svojih predstavnikov, ki je del svobode združevanja, določene v členu 12 Listine Evropske unije o temeljnih pravicah (v nadaljevanju: Listina).
To pravico je namreč treba uskladiti s prepovedjo diskriminacije pri zaposlovanju in delu, ki je predmet Direktive o preprečevanju diskriminacije, kot konkretizacijo splošnega načela prepovedi diskriminacije, določenega v členu 21 Listine. Ker svoboda združevanja ni absolutna, je lahko njeno uresničevanje v skladu s členom 52(1) Listine omejeno, če so omejitve predpisane z zakonom ter če spoštujejo bistveno vsebino te svobode in načelo sorazmernosti.
Sodišče je v nadaljevanju v zvezi z razlago člena 3(1)(d) Direktive o preprečevanju diskriminacije, v skladu s katerim se ta direktiva med drugim uporablja v zvezi s sodelovanjem v organizaciji delavcev, ugotovilo, da opravljanje dejavnosti predsednika take organizacije spada na področje uporabe te določbe. Kandidiranje na volitvah predsednika organizacije delavcev in opravljanje funkcije predsednika po izvolitvi je način „sodelovanja“ v taki organizaciji v običajnem pomenu navedenega izraza.
Taka razlaga ustreza cilju te direktive, ki je določiti splošni okvir boja proti diskriminaciji pri zaposlovanju in delu med drugim zaradi starosti, tako da se pojmi, ki v členu 3 te direktive določajo njeno področje uporabe, ne smejo razlagati ozko.
(
1
)	Ta statut namreč določa, da so na mesto predsednika lahko izvoljeni samo člani, ki na dan volitev niso dopolnili 60 let, pri čemer se za člane, ponovno izvoljene po kongresu leta 2005, ta starostna omejitev podaljša na 61 let.
(
2
)	La lov om forbud mod forskelsbehandling på arbejdsmarkedet m.v. (forskelsbehandlingsloven) (zakon o načelu prepovedi diskriminacije na trgu dela – zakon o boju proti diskriminaciji), kakor je bil spremenjen z lov nr. 253 (zakon št. 253) z dne 7. aprila 2004 in lov nr. 1417 (zakon št. 1417) z dne 22. decembra 2004 o prenosu Direktive Sveta 2000/78/ES z dne 27. novembra 2000 o splošnih okvirih enakega obravnavanja pri zaposlovanju in delu (UL, posebna izdaja v slovenščini, poglavje 5, zvezek 4, str. 79; v nadaljevanju: Direktiva o preprečevanju diskriminacije).
(
3
)	Člen 3(1)(a) in (d) Direktive o preprečevanju diskriminacije, naslovljen „Področje uporabe“.
(
4
)	Iz člena 3(1)(a) te direktive izhaja, da se ta direktiva v mejah pristojnosti, ki so prenesene na Evropsko unijo, uporablja za vse osebe, bodisi v javnem bodisi v zasebnem sektorju, vključno z javnimi telesi, kar se tiče pogojev, pod katerimi je dostopna zaposlitev, samozaposlitev ali delo, vključno z izbirnimi merili in pogoji za sprejem v službo, ne glede na to, za katero vejo dejavnosti ali hierarhično mesto gre, vključno z napredovanjem.
(
5
)	V skladu z ustaljeno sodno prakso Sodišča je „delavec“ v smislu te določbe Pogodbe oseba, ki neko časovno obdobje v korist druge osebe in po njenih navodilih opravlja storitve, za katere prejme plačilo.
(
6
)	V skladu s členom 3(4) Direktive o preprečevanju diskriminacije lahko države članice določijo, da se ta direktiva ne uporablja za oborožene sile, med drugim kar zadeva diskriminacijo zaradi starosti.